## Pravilnik o načinu i metodi izračuna iznosa ukupne naknade za ugovore o operativnom leasingu

### NN 46/2007 (7.5.2007.), Pravilnik o načinu i metodi izračuna iznosa ukupne naknade za ugovore o operativnom leasingu

# HRVATSKA AGENCIJA ZA NADZOR FINANCIJSKIH USLUGA

**1593**

Na temelju članka 38. stavka 2. Zakona o leasingu (»Narodne novine« broj 135/06)
Hrvatska agencija za nadzor financijskih usluga, donijela je na sjednici
održanoj 26. travnja 2007. godine

## PRAVILNIK

### O NAČINU I METODI IZRAČUNA IZNOSA UKUPNE NAKNADE ZA UGOVORE O OPERATIVNOM LEASINGU

Članak 1.

Ovim Pravilnikom propisuje se način i metoda izračuna iznosa ukupne naknade
uključujući i sve elemente izračuna koja su leasing društva obvezna
primjenjivati pri sklapanju ugovora o operativnom leasingu.

Članak 2.

Ukupna naknada za ugovor o operativnom leasingu čini zbroj pojedinačnih naknada
koju davatelj leasinga zaračunava primatelju leasinga, a predstavlja zbroj svih
obroka u ugovorenom periodu zajedno sa svim postojećim i budućim obvezama
ugovorenim između davatelja i primatelja leasinga.

Članak 3.

(1) Davatelj leasinga dužan je izračunati iznos ukupne naknade, iznos pojedinog
obroka, iznos jamčevine, iznos ostatka vrijednosti, nabavnu ili tržišnu
vrijednost objekta leasinga te iznos pojedinih ostalih naknada koje se naplaćuju
od primatelja leasinga i predočiti ih primatelju leasinga u pisanom obliku prije
primanja njegova zahtjeva za sklapanje ugovora o leasingu kao i prije sklapanja
ugovora o leasingu.
(2) Podaci, koje davatelj leasinga prezentira i oglašava u svojim prostorijama,
na javnim mjestima, kroz medije i na drugi način koji izravno ili neizravno
predočuju iznose koji se smatraju dijelom cijene financiranja obvezno mora
sadržavati i podatke o elementima izračuna iz članka 5. ovoga Pravilnika koji ne
smije biti manje uočljiv od drugih podataka.

Članak 4.

(1) Pri sklapanju ugovora o operativnom leasingu, davatelj leasinga dužan je
primatelju leasinga u pisanom obliku uručiti podatke o iznosu, broju, i rokovima
plaćanja pojedinih obroka, ostatku vrijednosti, kao i iznosu ukupne naknade.
(2) Za ugovore koji su sklopljeni prije početka primjene ovog Pravilnika,
davatelj leasinga je dužan, na zahtjev primatelja leasinga, izraditi i u pisanom
obliku uručiti mu podatke iz stavka 1. ovoga članka.
(3) Ukoliko se ugovara mogućnost izmjena nekoga od elemenata izračuna iznosa
ukupne naknade iz članka 5. ovoga Pravilnika, a koji utječu na iznos pojedinog
obroka i ukupne naknade, davatelj leasinga dužan je primatelju leasinga pri
sklapanju ugovora ponuditi mogućnost odabira načina obavještavanja o navedenim
promjenama.

Članak 5.

Iznos ukupnih naknada izračunava se prema sljedećem algoritmu:

![](dodatni/351378.gif)

gdje je:
*F* – iznos ukupnih naknada
*n* – broj obroka
*m* – broj troškova na početku
*Ri* – iznos pojedinog obroka
*Cj* – trošak na početku obveze koji se naplaćuje od primatelja leasinga

Članak 6.

Ovaj Pravilnik stupa na snagu osmog dana od objave u »Narod­nim novinama«, a
primjenjuje se od 21. lipnja 2007. godine.

Klasa: 011-02/07-04/26
Urbroj: 326-01-07-1
Zagreb, 26. travnja 2007.

Predsjednik Uprave
**Ante Samodol**, v. r.

Pravilnik, NN 46/2007-1593
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)